I den senere tid har personer iført klovnemasker skræmt folk på gader og stræder over stort set hele landet.

Men tirsdag blev det ikke ved det at skræmme, da to mænd iført klovnemasker begik røveri mod en 28-årig kvinde i Holstebro.

De to mænd, der ud over klovnemasker var iført sort tøj, passede kvinden op, da hun kom gående ad Astrid Noacks Vej med sin barnevogn.

- De er bevæbnet med en kølle og en lighter, og i forbindelse med truslerne, sætter de ild til et myggenet på barnevognen, fortæller vagtchef Bjarne Askholm fra Midt- og Vestjyllands Politi.

Hverken mor eller barn kom til skade i forbindelse med røveriet, men de to mænd fik udleveret morens hævekort.

Røverne beskrives som 18-20 år gamle, og de talte dansk. De var iført hvide klovnemasker med blå øjne og røde næser. Efter røveriet løb de ad Wagnersvej mod syd.

- Vi vil meget gerne høre fra folk, der måske har været ude at gå tur i området omkring klokken 17.30 og har bemærket noget, der kan hjælpe os til at finde frem til gerningsmændene, siger vagtchefen.